АҞӘА, жьҭаара 3 – Sputnik, Бадри Есиава. Ҟарачы-Черқьессктәи Ареспублика Ахада Рашид Темрезов зхадараҿы дыҟаз аделегациа асабша, жьҭаара аказыАԥсны Ахада идикылеит.
Асасцәа аԥсшәа раҳәо Рауль Ҳаџьымба инаҵшьны иазгәеиҭеит аҩ-жәларык рыбжьара аиашьаратә еизыҟазаашьақәа аханатәгьы ишрыбжьаз.
"Сара агәахәара ду снаҭоит аԥсуа дгьыл аҟны шәахьыҟоу. Ҳара даара иаҳҭахуп ҳаизыҟазаашьақәа ԥхьаҟагьы аҿиара ду рымазаарц", — иҳәеит Рауль Ҳаџьымба.
Рашид Темрезов Аԥсны ахадара ҭабуп ҳәа реиҳәеит ирҭаз ааԥхьаразы. Ирыдиныҳәалеит Аиааира амш ду.
"Цәыббра 30 рзы шәара иазгәашәҭеит аныҳәа ду – Аиааира амш. Аԥсуа жәлар зегьы ишәзеиӷьасшьоит аманшәалара, ашәҭыкакаҷра", — иҳәеит Темрезов.
Рашид Темрезов иара убасгьы ҭабуп ахиҳәааит мызкы аԥхьа Рауль Ҳаџьымба Аԥсны иҭахаз Ҟарачы-Черқьесск аԥацәа рбаҟа аартра дахьалахәыз.